অপরাজিত থেকেই অনূর্ধ্ব ১৯ বিশ্বকাপের কোয়ার্টার ফাইনালে পৌঁছে গেল ভারত। সোমবার তারা সাত উইকেটে হারিয়ে দিল নেপালকে। দলের জয়ে প্রধান ভূমিকা ওপেনার ঋষভ পন্থের। যিনি আবার অনূর্ধ্ব ১৯ ক্রিকেটে দ্রুততম হাফসেঞ্চুরি করে নতুন নজির গড়লেন নেপালের বিরুদ্ধে। মাত্র ১৮ বলে হাফসেঞ্চুরি করেন বাঁহাতি ব্যাটসম্যান। শেষ পর্যন্ত তিনি আউট হন মাত্র ২৪ বলে ৭৮ রান করে।
ঋষভের ইনিংসে ছিল ন’টি বাউন্ডারি ও পাঁচটি ওভার বাউন্ডারি। নেপালের ১৬৯ রান তাড়া করতে নেমে মাত্র ১৮.১ ওভারে তিন উইকেট হারিয়ে লক্ষ্যে পৌঁছে যায় ভারত। ভারতের অধিনায়ক ঈশান কিশাণ ৪০ বলে ৫২ রান করেন। দুই ওপেনারের তাণ্ডবে ৯.১ ওভারে ১২৪ রান যোগ করে ভারত। ম্যাচের ভবিষ্যৎ তখনই নির্ধারিত হয়ে গিয়েছিল।
প্রথমে ব্যাট করে ৪৮ ওভারে ১৬৯/৮ স্কোরেই আটকে যায় নেপাল। তাদের হয়ে সর্বোচ্চ রান ওপেনার সন্দীপ সুনার-এর (৩৭)। ভারতের পেসার আভেশ খান ৩৪ রানে তিন উইকেট নিয়েছেন। দু’টি করে উইকেট মায়াঙ্ক ডাগার ও ওয়াশিংটন সুন্দরের। ভারতের সামনে কোয়ার্টার ফাইনালে বাংলাদেশ বা নামিবিয়ার মধ্যে যে কোনও একটি দেশ।